Occupation de Smyrna (1919-1922)

Le citate de Smyrna (moderne İzmir) e le areas circumjacentes habeva essite sub occupation militar greco inter le 15 de mayo 1919 e le 9 de septembre 1922. Le Potentias Alliate authorisava le occupation e creation del Zona de Smyrna (greco: Ζώνη Σμύρνης, romanisate: Zóni Smýrnis) durante le negotiationes sur le partition del Imperio Ottomano pro proteger le population ethnic greco qui viveva in e circum le citate. Le arrivo del Grecos le 15 de mayo 1919 habeva essite celebrate per le substantial population local greco ma totevia resultava in violencia ethnic in le area. Isto reduciva le supporto international pro le occupation e provocava un augmento in le nationalismo turc. Le alto commissario de Smyrna, Aristeidis Stergiadis, opponeva fermente le discrimination contra le population turc per le administration; nonobstante, le tensiones ethnic e discrimination permaneva. Stergiadis etiam comenciava a laborar in projectos concernente le reinstallation de refugiates greco, le fundationes de un universitate e alcun projectos de sanitate public. Smyrna era un importante base de operationes pro le truppas greco in Anatolia durante le Guerra Greco-Turc (1919-1922).

Le occupation greco de Smyrna finiva le 9 de septembre 1922 con le captura turc de Smyrna per truppas commandate per Mustafa Kemal Atatürk. Post le avançata turc verso Smyrna, un turba assassinava le episcopo orthodoxo Chrysostomos e pauc dies postea, le Grande Incendio de Smyrna combureva gran partes del citate (incluso le majoritate del areas greco e armenian). Le numero de mortes greco e armenian estimate varia inter 10,000 e 100,000. Con le fin del occupation de Smyrna, le combates major inter le forças greco e turc in Anatolia cessava, e le 24 de julio 1923, le partes signava le Tractato de Lausanne finiente le guerra.
Categoria:Guerra Greco-Turc (1919-1922)